Document ID: 32011R1324

REGOLAMENT TA’ IMPLIMENTAZZJONI TAL-KUMMISSJONI (UE) Nru 1324/2011
tas-16 ta’ Diċembru 2011
li jidderoga, għas-sena 2012, mir-Regolament (KE) Nru 1067/2008 li jiftaħ u jipprovdi għall-amministrazzjoni ta’ kwoti tariffarji Komunitarji għal qamħ komuni ta’ kwalità differenti minn dik superjuri oriġinanti minn pajjiżi terzi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) [Regolament dwar l-OKS Unika] (1), u b’mod partikolari l-Artikolu 144 tiegħu, flimkien mal-Artikolu 4 tiegħu,
Billi:
(1)
L-Artikolu 3(3) tar-Regolament (KE) Nru 1067/2008 tat-30 ta’ Ottubru 2008 li jiftaħ u jipprovdi għall-amministrazzjoni ta’ kwoti tariffarji Komunitarji għal qamħ komuni ta’ kwalità differenti minn dik superjuri oriġinanti minn pajjiżi terzi u li tidderoga mir-Regolament tal-Kunsill (KE) Nru 1234/2007 (2) jipprovdi li s-subkwota III għall-pajjiżi terzi l-oħrajn tinqasam fi tliet subperjodi ta’ tliet xhur, u tkopri partikolarment l-ewwel subperjodu (1) mill-1 ta’ Jannar sal-31 ta’ Marzu għal kwantità ta’ 594 597 tunnellata, u t-tieni subperjodu (2) li jestendi mill-1 ta’ April sat-30 ta’ Ġunju għal kwantità ta’ 594 597 tunnellata.
(2)
Meta titqies is-sitwazzjoni tas-suq, sabiex għas-sena 2012 tiġi ffavorita l-provvista kontinwa ta’ ċereali fis-suq tal-Unjoni skont is-subkwota III, jeħtieġ li s-subperjodu 1 u s-subperjodu 2 jiġu amalgamati f’subperjodu wieħed li jkopri l-kwantità akkumulata fis-subperjodi 1 u 2, jiġifieri 1 189 194 tunnellata.
(3)
Għalhekk, jeħtieġ li, għas-sena 2012, ikun hemm deroga mir-Regolament (KE) Nru 1067/2008.
(4)
Sabiex tkun żgurata ġestjoni effiċjenti tal-proċedura għall-ħruġ taċ-ċertifikati tal-importazzjoni mill-1 ta’ Jannar 2012 ‘il quddiem, dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
(5)
Il-Kumitat ta’ Ġestjoni għall-Organizzazzjoni Komuni tas-Swieq Agrikoli ma ressaqx fehmtu fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
B’deroga mill-Artikolu 3(3)(a) tar-Regolament (KE) Nru 1067/2008, għas-sena 2012 is-subperjodu 1 għandu jibda mill-1 ta’ Jannar 2012 u jispiċċa fit-30 ta’ Ġunju 2012, u għandu jkopri kwantità ta’ 1 189 194 tunnellata.
B’deroga mill-Artikolu 3(3)(b) tar-Regolament (KE) Nru 1067/2008, is-subperjodu 2 għandu jitħassar għas-sena 2012.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika sat-30 ta’ Ġunju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Diċembru 2011.

Labels: 3
17
6